Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 10. srpnja 2011.

25(80)2011.

Evanđelje Mt 13,1-9 (kraća verzija)
Iziđe sijač sijati.
Čitanje svetog Evanđelja po Mateju
Onoga dana Isus iziđe iz kuće i sjede uz more. I nagrnu k njemu silan svijet te je morao ući u lađu: sjede, a sve ono mnoštvo stajaše na obali. I zborio im je mnogo u prispodobama:
»Gle, iziđe sijač sijati. I dok je sijao, nešto zrnja pade uz put, dođoše ptice i pozobaše ga. Nešto opet pade na kamenito tlo, gdje nemaše dosta zemlje, i odmah izniknu jer nemaše duboke zemlje. A kad sunce ogranu, izgorje i jer nemaše korijena, osuši se. Nešto opet pade u trnje, trnje uzraste i uguši ga. Nešto napokon pade na dobru zemlju i davaše plod: jedno stostruk, drugo šezdesetostruk, treće tridesetostruk. Tko ima uši, neka čuje!«
Riječ Gospodnja.

Meditacija nakon pričesti
Moje tlo je kamenito zato se na njemu može kuća sagraditi,
moje tlo je puno trnja,
a tu mogu životinje naći zaklona,
moje tlo je tvrdi put,
po njemu ljudi idu bez posrtanja,
moje tlo je plodna njiva,
tu mogu plodovi lijepo rasti.
Imam u sebi od svakog tla po nešto
svakako. DM

IZIĐE SIJAČ... - parabola (Mt 13,1-23)
U ovoj paraboli o sijaču Isus nam objavljuje tri čovjekova stanja u kojima se prima Riječ, Isus i njegova riječ: stanje površnosti, stanje tvrdoglavosti i stanje otvorenosti. Vrlo često se pitamo zašto mi ili drugi neke istine ne primamo.
Mnoge vrijedne istine i blagosti ostaju od nas neprihvaćene. Može nam se naviještati s neba, ipak riječ i poruka neće ući u nas. Sve zavisi ne od istine nego od nas i našega stanja. Od nas zavisi zašto ne upoznajemo Boga i bližnje ljude. Nekada se pitamo zašto neki ljudi ne prihvaćaju niti ljubav niti istinu. Nije nevrijednost ljubavi i istine u pitanju. U pitanju je subjekt koji prihvaća odnosno ne prihvaća ponuđenu stvarnost.
Današnja parabola prvenstveno nas vraća nama samima da se upitamo u kojem smo mi duševnom stanju. Trebamo postati svjesni sebe i svojeg stanja. Istina, za to treba imati kuraža. Iz mnogih svjedočanstava drugih, a i iz vlastitog iskustva znamo da tek kad se u sebi promijenimo, kad promijenimo svoje stanje tada nam mnoge stvari ulaze u srce i u glavu. Možda se najviše bojimo sami sebe i svojeg stanja. Mnogo toga ovisi o nama samima. Mnogo toga mi bi mogli promijeniti.
Gdje smo sad? Da li smo u stanju ‘pokraj puta’, da li smo izvan sebe pa na nas pada svega i svačega, ali se ništa u nama ne zadržava? Na sve gledamo površno i površno prihvaćamo, a površno i odbacujemo. Vrlo brzo se zanosimo i vrlo brzo se i ohladimo. U takvom stanju potpuno smo nestabilni i nesposobni za bilo koje ozbiljne pothvate. U stanju ‘izvan sebe’ nismo sposobni niti za prijateljstvo, niti za ozbiljno shvaćanje. U takvom stanju sve prihvaćamo i ništa ne zadržavamo. Onoga smo ili one istine koja nam naleti, ali se ni na jednoj ne zadržavamo. Priklanjamo se, kako narod kaže, kao pas lutalica prvim kolima koja naiđu.
Druga negativna dispozicija jest tvrdoglavost i zatvorenost - kamenito tlo. U takvom raspoloženju ništa se ne prima, ili ako se prima to je samo radi izgleda, ali se ništa ne usvaja. Takvo raspoloženje tvrdoglavosti nije pogodno ni za kakvo zajedništvo i međusobno uvažavanje. Takvi mogu lagano postati fanatici svojeg stava bez obzira na vrijednost ili nevrijednost stava. U takvom stanju je nemoguć bilo kakav dijalog. Njihova tvrdoglavost je pokriće plitkosti. Međutim ovdje nije riječ o plitkoći shvaćanja nego o plitkoći duševnog stava.
I treće stanje jest stanje otvorenosti duha - plodno tlo. To su oni koji su otvoreni na istinu i na dobro bez obzira od koga dolazili. Ti žive otvorene duše i otvorenih očiju. Oni nisu slijepi niti nesretni, pa i onda kada im je teško. Teškoće čovjeka otvorena duha ne čine nesretnikom. Ljudi otvorena duha otvoreni su Bogu i ljudima. Oni su prijatelji i drugi ih žele za prijatelje. Ono što je bitno u ovoj paraboli jest da mi ipak možemo promijeniti svoje stanje.
I Bog i ljudi nam nude svoju dobrotu i svoju istinu kojima se treba otvoriti. Nijedan karakter nije negativan niti se može reći da je netko po rođenju fiksiran na određeni stav. Svi karakteri su po sebi otvoreni i Bogu i bližnjemu. Svi ljudi su otvoreni ljubavi i istini. Također se može reći da nekada stojimo pred misterijem ljudskog opredjeljenja za zlo. To očito nije normalno stanje.
Sloboda je Božji dar pa i onda kada ju upotrebljavamo na svoje zlo. Svima nama je upućena Isusova riječ i svima donosi smisao i smirenje. A ako ne donosi rod, stvar je u nama a ne u riječi. Isus nas poziva da se opredijelimo na otvorenost, da budemo plodno tlo za istinu i ljubav. I doći će mir i sigurnost u nas. Bog će prebivati u nama.
Marjan Jurčević

15. nedjelja kroz godinu A (Mt 13,1-23)
Popričesna meditacija
Moje je srce tlo na koje padaju Tvoje riječi. A moje je srce nekad zemlja, nekad kamen, nekad plodno tlo, a nekad trnjem obrasla njiva.
Koliko Tvojih riječi, Gospodine, padne uz put... Ima riječi koje ni ne zamijetim. Ima i onih koje ne želim čuti. Moje je srce često nepropusno za Tvoju riječ, Gospodine. K tome, nemam vremena pozabaviti se Tvojim riječima, jer mislim da imam toliko drugih stvari koje mi se čine važnijima.
No, ima i časova u kojima bih krenuo za Tobom kamo god Ti hoćeš. Ipak, oduševljenje brzo nestane. Jer, kao da u srcu nema dubokih korijena. Sve ostaje na površini i htio bih da me ne stoji previše.
Gospodine Isuse Kriste! Učini da moje srce bude plodna zemlja. Želim da sve što u nj posiješ donese stostruki plod. Da nadoknadim obilnim plodovima ono što sam proigrao. Proslavi se u meni; neka iz moga srce nikne plod Tvoje ljubavi. Priredio: Dario Miletić

Sudbina ili slušanje
Isus govori o onome što se događa s čovjekom koji jednom čuje riječ o Kraljevstvu. Riječ o Kraljevstvu je riječ Evanđelja koje se naviješta: Bog je Gospodin i Gospodar, nije ni trnju, niti malim trgovcima, niti površnosti samome sebi prepušteni JA.
Riječ o Kraljevstvu čovjek može slušati, a ne razumjeti. Bog daje i veliku milost tu riječ razumjeti: kao šansu za moj život da donese plod. Sigurno da kod kuće možete ovo evanđelje u miru čitati. Konačno, mogu to razumjeti samo ovdje gdje slušamo i gdje se okuplja zajednica na slavlje. Na ljudima desno ili lijevo od vas pokazuje se da li vi razumijete riječ.
Zato mi izgleda da Isus govori u usporedbama o Kraljevstvu Božjem da bismo se pokrenuli ići putem razumijevanja. Tko ima uši, neka čuje. DM

SAMOSTANI PROVINCIJE SV. JERONIMA
U našem Klaustru otvorena je izložba fotografija iz zraka (aviona) od Sergio Gobbo. Autor projekta je fra Josip Sopta, provincijal. SAMOSTANI PROVINCIJE SV. JERONIMA prikazani su kao biseri na našoj obali od Rovinja do Kotora.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 10. VII. XV. Nedjelja kroz godinu, Amalija, Ljubica
Ponedjeljak: 11. VII: sv. Bebedikt. Benediktinke imaju Misu u 8,30 i 19 sati
Utorak 12. VII. Mohor, Fortunat, - molitva sv. Anti
Srijeda 13. VII. Majka Božja Bistrička Trodnevnica Gospi Karmelskoj u 20 sati
Četvrtak 14. VII. Miroslav . Na Misi u 20 sati pjevaju Mješoviti zbor Cantus iz Bratislave, Slovačka
Petak 15. VII. Boneventura
Subota 16. VII Gospa Karmelska. U Klaustru u 21 sat nastupaju: Orchestra Mitteleuropea iz Udina, italija
Nedjelja 17. VII. XVI. Nedjelja kroz godinu, Kristina, Mirjana
NEDJELJNE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .Krunicu molimo svaki dan u 19,30 sati.

PODNO GRIJANJE U CRKVI SV. FRANE
10. SRPNJA 2011. Bogu hvala i svima hvala za pomoć pri uređenju PODA CRKVE.
Molimo Vas da nam pomognete platiti (prema svojim mogućnostima) podno grijanje i izvedene radove. Imamo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt.
Ovoga tjedna smo primili 400 KN
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)